આ રીતે પુરુષ સ્ત્રી સામે પોતાની વાસનાનું પ્રદર્શન કરે તે પણ એક રીતનો માનસિક બળાત્કાર જ છે. અને આવું પહેલીવાર નથી બન્યું. હજી ફેબ્રુઆરી મહિનામાં ચર્ચગેટ પર રસ્તો ક્રોસ કરતી એક મહિલાના ડ્રેસ પર રસ્તા પર એક વ્યક્તિએ પોતાની વાસનાનું સ્ખલન કર્યું. પેલી મહિલા તો પોતાની સાથે શું થયું તેનાથી અજાણ જ હતી. પોતાના સ્વજન સાથે વાત કરતા તેણે નજીક ઊભેલી વ્યક્તિથી દૂર જવા માટે ચાલવા માંડ્યું. આ બાબતનો વિડિયો એક કારચાલક જે થોડે દૂર ઊભો હતો તેણે વિડિયો કરી લીધો અને તે વિડિયો એણે પેલી મહિલાને આપ્યો અને કહ્યું કે તમે ફરિયાદ કરો. પેલી મહિલા અને તેના સ્વજનોએ પેલી વ્યક્તિને પકડી લીધો અને પોલીસસ્ટેશનમાં જઈને તેને સુપરત કર્યો. જાહેરમાં અને તે પણ મુંબઈ લોકલમાં મહિલાઓની થતી છેડતી અને વિવેકભંગ અવારનવાર થતો હોય છે. મોટેભાગે મહિલાઓ તેને નજરઅંદાજ કરીને પોતાના રસ્તે પડતી હોય છે. બે વરસ પહેલાં અક્ષરા નામની સંસ્થાએ મુંબઈ લોકલમાં પ્રવાસ કરતી મહિલાઓની સાથે થતી જાતીય સતામણીનો અભ્યાસ કર્યો હતો. તેમણે લગભગ દરેક ઉંમરની ૫૨૨ પ્રવાસીઓને પ્રશ્ર્નો પૂછ્યા હતા. તેમાં જાણવા મળ્યું હતું કે ૩૦ ટકા સ્ત્રીઓએ પુરુષો તેનો પીછો કરતા હોવાનું અનુભવ્યું છે. તો ૫૧ ટકા સ્ત્રીઓએ ગંદા શબ્દો સાંભળ્યા છે. તો ૬૧ ટકા સ્ત્રીઓએ ભીડમાં અણગમતો સ્પર્શ અનુભવ્યો છે. તો ૫૬ ટકા સ્ત્રીઓએ પુરુષો ગંદી નજરે તાકી રહેતા હોવાનું અનુભવ્યું છે. સર્વેમાં એવું પણ જાણવા મળ્યું હતું કે જાતીય સતામણીમાં ઉંમર, સમય કે કપડાંનું મહત્ત્વ નહોતું. દિવસના કોઈપણ સમયે અને કોઈપણ સ્ત્રી સાથે આવી ઘટનાઓ બની શકે છે. ખાસ કરીને પાદચારી પુલ અને પ્લેટફોર્મ પર આવી ઘટનાઓ વધુ બનતી હોય છે. કુર્લા અને દાદર સ્ટેશન પર આવી ઘટનાઓ સૌથી વધુ બનતી હોય છે. તે છતાં ફરિયાદ તો ભાગ્યે જ થતી હોય છે. તેમાં એક કારણ એ પણ ખરું કે આજે કામ કરતી કે ભણતી યુવતીઓ પાસે સમય નથી હોતો. બીજું કે તેમને વિશ્ર્વાસ નથી હોતો કે ફરિયાદ કર્યા બાદ પણ કોઈ પગલાં લેવાશે કે ભવિષ્યમાં આવી ઘટનાઓ નહીં બને. એક સહપ્રવાસી સાથે ચર્ચા કરતાં મારી સામે કબૂલ્યું કે આવી ઘટનાઓ ફક્ત ટ્રેનમાં જ નહીં પણ દરેક જગ્યાએ બનતી હોય છે. હા મુંબઈ લોકલમાં ભીડ વધુ હોવાથી વિકૃત માનસ ધરાવનાર પુરુષો અહીં વધુ હોઈ શકે છે. આ વિકૃતમાનસને લાગે છે કે તેઓ ભીડમાં ખોવાઈ જઈ શકે છે પાશવી આનંદ માણીને.